|  |  |
| --- | --- |
| høringsbrev |  |
|  | 6. oktober 20252025-3639 |

# Høring over udkast til bekendtgørelse om ophævelse af Færdselsstyrelsens parkeringskontrol på statslige veje.

Transportministeriet sender hermed udkast til *bekendtgørelse om ophævelse af Færdselsstyrelsens parkeringskontrol på statslige veje* i høring.

Bekendtgørelsen omhandler den såkaldte 25 timers-regel, som indebærer en tidsbegrænset parkering på danske rastepladser.

Færdselsstyrelsen overtog kontrolopgaven af parkering fra politiet i 2019. Det er blevet besluttet, at fra 1. januar 2026 ophæves tidsbegrænsningen på de statslige rastepladser, og efter nytår er det politiets opgave at håndhæve de generelle parkeringsregler på motorvejsrastepladserne.

Den gældende bekendtgørelse fastsætter rammerne for Færdselsstyrelsens udførelse af parkeringskontrol på statslige veje. Med den vedlagte bekendtgørelse foreslås det, at bekendtgørelsen ophæves med virkning fra den 1. januar 2026.

Med ophævelse af bekendtgørelse om Færdselsstyrelsens parkeringskontrol på statslige veje forudsættes det, at alle afgifter, udskrevet til og med 31. december 2025 og som ikke er betalt pr. 31. december 2025, afskrives endeligt den 1. januar 2026, hvor bekendtgørelsen ikke længere er gældende. Færdselsstyrelsens mulighed for at opkræve parkeringsafgifterne er alene hjemlet i nævnte bekendtgørelse.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres. Høringssvaret vil blive offentliggjort på [www.høringsportalen.dk](http://www.høringsportalen.dk).

Transportministeriet skal venligst bede om eventuelle bemærkninger **senest den 5. november 2025.**

Høringssvar bedes sendes til amj@trm.dk og trm@trm.dk med henvisning til sagsnr. 2025-3639.

Til orientering vedhæftes fortegnelse over de myndigheder, organisationer mv., der høres over udkastet.

Spørgsmål vedrørende høringen kan stilles til Amalie Munch-Jensen på mail amj@trm.dk.

Med venlig hilsen

Amalie Munch-Jensen
Fuldmægtig